CELEX: 32012Y0405(01)
Language: lt
Date: 1329868800000
Title: Europos Komisijos ir Europos ekonomikos ir socialinių reikalų komiteto bendradarbiavimo protokolas

5.4.2012   
            
            
               LT
            
            
               Europos Sąjungos oficialusis leidinys
            
            
               C 102/1
            
         Europos Komisijos ir Europos ekonomikos ir socialinių reikalų komiteto bendradarbiavimo protokolas
   2012/C 102/01
   PREAMBULĖ
   Komisija ir Europos ekonomikos ir socialinių reikalų komitetas (toliau – Komitetas) mano, kad jie kartu turi siekti suaktyvinti institucinius santykius įgyvendindami šį protokolą, kuriame išdėstytos glaudesnio bendradarbiavimo nuostatos pakeičia 2005 m. lapkričio 7 d. protokole ir jo 2007 m. gegužės 31 d. priede išdėstytas nuostatas.
   Šiomis nuostatomis taip pat siekiama sukurti sąlygas aktyvesniam tiek nacionalinio, tiek Europos lygmens pilietinės visuomenės organizacijų dalyvavimui Europos Sąjungos politikos formavimo ir sprendimo priėmimo procesuose ir nuolatiniam struktūriniam šių organizacijų ir ES institucijų dialogo vystymui, kaip numatyta Europos Sąjungos sutarties 11 straipsnio 1 ir 2 dalyse.
   Sutartimis Komitetui suteiktas ypatingas įpareigojimas padėti didinti Europos Sąjungos institucijų ir politikos demokratinį legitimumą ir veiksmingumą. Šiuo tikslu ir atsižvelgiant į ES sutarties 13 straipsnį, Komitetas, kaip privilegijuotas pilietinės visuomenės organizacijų ir ES institucijų tarpininkas, turi atlikti svarbų vaidmenį šioms institucijoms įgyvendinant ES sutarties 11 straipsnio nuostatas.
   Komisija bendradarbiauja su Komitetu jam atliekant tris pagrindinius uždavinius, numatytus jo užduočių deklaracijoje:
   
               —
            
            
               patariant Europos Parlamentui, Tarybai ir Komisijai dėl Europos Sąjungai ir jos piliečiams svarbių klausimų,
            
         
               —
            
            
               propaguojant vertybes, kurios yra Europos Sąjungos pagrindas, ir kuriant labiau dalyvaujamąją ir įtraukesnę Europos Sąjungą, kuri būtų artimesnė savo piliečiams,
            
         
               —
            
            
               prisidedant prie Sąjungos išorės veiksmų palaikant dialogą su pilietinės visuomenės organizacijomis ir stiprinant organizuotos pilietinės visuomenės ir dalyvaujamosios demokratijos vaidmenį.
            
         Komisija pritaria Komiteto patariamosios funkcijos stiprinimui tiek formuojant Bendrijos politiką ir teisėkūrą, tiek įgyvendinant priimtus sprendimus. Komitetas gali prisidėti prie ES teisės aktų įgyvendinimo vertinimo, visų pirma horizontaliųjų nuostatų, numatytų Sutarties dėl Europos Sąjungos veikimo (SESV) 8–12 straipsniuose, požiūriu.
   Komisija ir Komitetas bendradarbiauja plėtodami dalyvaujamąją demokratiją Sąjungoje tam, kad būtų sustiprintas jos demokratinis legitimumas.
   Komisijos nuomone, šis bendradarbiavimas yra puiki priemonė pradėti atvirą, skaidrų ir nuolatinį dialogą su asociacijų ir pilietinės visuomenės atstovais, kaip nurodyta ES sutarties 11 straipsnyje.
   Siekdama, kad Komitetas atliktų savo vaidmenį visapusiškai perteikdamas organizuotos pilietinės visuomenės viltis ir lūkesčius, Komisija remia Komiteto iniciatyvas skatinti ir struktūruoti dialogą, konsultuotis su Europos organizuota pilietine visuomene ir stiprinti ryšius su valstybių narių ekonomikos ir socialinių reikalų tarybų ir panašių institucijų tinklu.
   I.   INSTITUCINIAI IR ADMINISTRACINIAI SANTYKIAI
   
   
               1.
            
            
               Kiekvienų metų pirmąjį pusmetį Komitetas paskelbia pagrindinius savo politinius prioritetus atsižvelgdamas į kitų metų Komisijos darbo programą.
               Siekiant aptarti abiem pusėms aktualius klausimus, mažiausiai kartą per metus, kai rengiama Komisijos darbo programa, organizuojamas Komiteto pirmininko, Komisijos pirmininko ir (arba) už santykius su Komitetu atsakingo pirmininko pavaduotojo susitikimas.
               Kiekvienais metais Komitetas organizuoja diskusijas dėl Europos Sąjungos ateities, per kurias Komisijos pirmininkas arba už santykius su Komitetu atsakingas pirmininko pavaduotojas pateikia Europos Sąjungos strateginius prioritetus kitiems metams.
            
         
               2.
            
            
               Komisijos kadencijos pradžioje Komisijos pirmininkas plenarinei asamblėjai pristato savo strateginius tikslus.
            
         
               3.
            
            
               Komisija ir Komitetas bendradarbiauja, kad veiksmingai prisidėtų prie geresnės teisėkūros.
            
         
               4.
            
            
               Komisijos nariai yra kviečiami dalyvauti Komiteto darbe, ypač į plenarines sesijas diskutuoti apie jų kompetencijos srities strategines gaires ir visus iš anksto bendru sutarimu nustatytus klausimus. Komisijos nariai taip pat gali paprašyti, kad juos išklausytų plenarinė asamblėja.
               Komisijos nariai arba, susiklosčius ypatingoms aplinkybėms, vyresnieji pareigūnai gali prašyti žodžio Komiteto biuro diskusijose dėl Komisijos iniciatyvų.
               Kartą per metus rengiamas skyrių vadovų ir jų kolegų Komisijos narių susitikimas, skirtas išnagrinėti prioritetus ir abiejų institucijų darbo programas.
            
         
               5.
            
            
               Komisijos atstovai dalyvauja Komiteto darbe nagrinėjant dokumentus, už kuriuos jie yra atsakingi, ir, jei yra galimybė, dalyvauja posėdžiuose, į kuriuos būna pakviesti. Jie pristato Komisijos pasiūlymus ar kitus nagrinėtinus dokumentus ir informuoja apie šių dokumentų rengimo pažangą.
               Jie glaudžiai bendradarbiauja su savo kolegomis iš Komiteto dokumentų, už kuriuos yra atsakingi, srityje.
            
         
               6.
            
            
               Kiekvienos Komisijos tarnybos paskirti koordinatoriai arba atsakingi asmenys ir Komiteto skyrių sekretoriatai nuolat keičiasi informacija, ypač planuojant generalinių direktoratų darbą ir įgyvendinant minėtų skyrių darbo prioritetus.
               Koordinatoriai susitinka su Komiteto sekretoriatu mažiausiai kartą per metus, kad pasikeistų informacija apie pagrindinę veiklą arba Komisijos ar Komiteto vykdomas ar planuojamas abiem pusėms aktualias iniciatyvas.
            
         II.   EUROPOS EKONOMIKOS IR SOCIALINIŲ REIKALŲ KOMITETO PATARIAMOJI FUNKCIJA
   
   
               7.
            
            
               Remdamasis Komisijos metine darbo programa ir išnagrinėtais Komisijos ir Komiteto prioritetais Komisijos generalinis sekretorius Komitetui atsiunčia pasiūlymų, dėl kurių numatytos neprivalomos konsultacijos, sąrašą. Į šį sąrašą įtraukti ir ne teisėkūros procedūra priimami dokumentai, dėl kurių Komisija ketina prašyti Komiteto pateikti nuomonę.
               Planuodama savo veiklą Komisija iki Komiteto biuro posėdžių patvirtina ne tik savo tęstinę programą, bet ir neprivalomus prašymus pateikti nuomonę.
               Organizuodamas savo darbus Komitetas stengiasi atsižvelgti į Komisijos prioritetus ir nustatytus terminus. Šiuo tikslu Komisija Komitetui pateikia tikslios informacijos apie savo pasiūlymų rengimo tvarkaraštį.
            
         
               8.
            
            
               Tinkamai laikantis Sutarčių nuostatų svarbu, kad tiek Komisija, tiek Komitetas vykdytų griežtesnę atranką.
               Sprendimą dėl neprivalomų konsultacijų Komisija grindžia atsižvelgdama į šiuos kriterijus:
               
                           —
                        
                        
                           nagrinėjamas dalykas yra visuotinės svarbos ir susijęs su sritimis, kuriose Komiteto nuomonė galėtų duoti papildomos naudos, atsižvelgiant į Sąjungos politikos formavimą ir sprendimų priėmimą,
                        
                     
                           —
                        
                        
                           šia priemone siekiama pradėti diskusijas dėl Sąjungos veiksmų tinkamumo tam tikroje srityje ar dėl konkretaus klausimo.
                        
                     Komitetas ir toliau stengsis dirbti daugiausia dėmesio skirdamas nuomonėms, kurios galėtų duoti realios papildomos naudos formuojant Bendrijos politiką ir priimant sprendimus.
            
         
               9.
            
            
               Formuodama Sąjungos politiką ir planuodama savo darbą Komisija gali paprašyti Komiteto parengti tiriamąsias nuomones organizuotai pilietinei visuomenei ypač svarbiose srityse, kuriose, Komisijos manymu, Komitetas yra kompetentingas ir turi patirties. Tokius prašymus kartu su tikslia informacija apie tikslą ir nuomonės pateikimo terminą, jei toks yra nustatytas, Komitetui pateikia už ryšius su Komitetu atsakingas Komisijos pirmininko pavaduotojas.
               Komisija ir Komitetas stengiasi prašymams pateikti tiriamąsias nuomones taikyti integruotą požiūrį, kuris leistų užtikrinti, kad būtų kuo plačiau atsižvelgta į visų pilietinės visuomenės suinteresuotųjų subjektų nuomonę.
               Komisija vykdo tinkamą stebėseną, kad įvertintų tokių nuomonių naudą formuojant Sąjungos politiką ir priimant sprendimus.
            
         
               10.
            
            
               Komisija Komitetui pateikia visus dokumentus ir reikalingą informaciją, kad Komitetas galėtų vykdyti konsultacijas su Komisija tuo pat metu kaip ir Europos Parlamentu ir Taryba.
            
         
               11.
            
            
               Tam, kad nuomonės būtų kuo aiškesnės, Komitetas stengiasi:
               
                           —
                        
                        
                           kuo tiksliau nurodyti konkrečius pakeitimus, kuriuos jis nori atlikti Komisijos pasiūlymuose dėl teisėkūros procedūra priimamų aktų,
                        
                     
                           —
                        
                        
                           apibendrinti pagrindines savo rekomendacijas ir pasiūlymus.
                        
                     
         
               12.
            
            
               Komisija ir Komitetas pripažįsta tolesnio darbo priėmus nuomones reikšmę. Todėl Komisija nuolat nurodo pagrįstas priežastis, kodėl buvo ar nebuvo atsižvelgta į Komiteto pasiūlytus pakeitimus ir esmines rekomendacijas.
               Komisija stengiasi vykdyti su tiriamosiomis nuomonėmis susijusį tolesnį politinį darbą ir, jei įmanoma, įpareigoti kompetentingą Komisijos narį plenarinėje sesijoje, vykstančioje po tos plenarinės sesijos, kurioje nuomonė buvo priimta, pateikti susijusią informaciją.
               Pasiūlymus dėl teisėkūros procedūra priimamų dokumentų pakeitimų, kuriems pritaria Komisija, ji kiek įmanoma įtraukia į iš dalies pakeistus savo pasiūlymus.
               Jei Komitetui pateikusi pradinį prašymą parengti nuomonę Komisija iš esmės pakeičia savo pasiūlymą ir jei Sutartyse numatytos privalomos konsultacijos, Komisija užtikrina, kad su Komitetu būtų konsultuojamasi dar kartą.
            
         III.   EUROPOS EKONOMIKOS IR SOCIALINIŲ REIKALŲ KOMITETAS IR ORGANIZUOTA PILIETINĖ VISUOMENĖ
   
   
               13.
            
            
               EESRK yra įsipareigojęs dalyvaujamąją demokratiją paversti tikrove, o Europos Sąjungos sutartimi Komitetui suteikiama papildomų galimybių atlikti privilegijuoto tarpininko vaidmenį organizuotos pilietinės visuomenės ir ES institucijų dialoge.
               Atsižvelgdami į Europos Sąjungos sutarties 11 straipsnį, Komisija ir Komitetas bendradarbiauja, kad skatintų aktyvesnį pilietinės visuomenės organizacijų dalyvavimą ir dialogą su jomis tiek nacionaliniu, tiek Europos lygiu, ir remtų aktyvesnį šių organizacijų dalyvavimą formuojant ES politiką ir rengiant jos teisės aktus.
               Komisija ir Komitetas propaguoja struktūrinį dialogą tarp Europos pilietinės visuomenės organizacijų ir tinklų ir tarp jų ir Europos institucijų, visų pirma Komiteto įsteigtos ryšių grupės.
               Kalbant apie Komisijos konsultacijų politiką, Komisija, kai reikia, pasikliauja Komiteto parama, ypač jei reikia stiprinti jos ryšius su organizuota pilietine visuomene Sąjungoje ir už jos ribų. Komitetas remia Komisiją organizuodamas bendrus klausymus, seminarus ir konferencijas su suinteresuotaisiais subjektais dėl konkrečių visiems svarbių politikos klausimų tose srityse, kuriuose jis yra kompetentingas ir turi patirties.
            
         
               14.
            
            
               Komisija atkreipia dėmesį į Komiteto norą padėti įgyvendinti piliečių teisę imtis iniciatyvų.
               Reglamento (ES) Nr. 211/2011 11 straipsnyje numatyta, kad per trijų mėnesių laikotarpį, kai Komisija svarsto sėkmingą piliečių iniciatyvą, iniciatyvos organizatoriams suteikiama galimybė ją pristatyti per viešą klausymą, organizuojamą kartu su Europos Parlamentu, „prireikus su kitomis Sąjungos institucijomis ir įstaigomis, kurios gali pageidauti dalyvauti“. Todėl Komisija ketina Europos Parlamentui pasiūlyti prireikus į šiuos viešus klausymus kviesti Komitetą.
               Komisija nurodo, kad Komitetas bet kada gali pareikšti pageidavimą parengti nuomones tose srityse, kuriose, jo nuomone, jis yra kompetentingas ir kur jo patirtis galėtų duoti papildomos naudos.
            
         
               15.
            
            
               Vykdydamas savo konsultacinę funkciją Komitetas gali palaikyti struktūrinį dialogą su pilietine visuomene organizuodamas klausymus, seminarus arba konferencijas, kad sužinotų kiek įmanoma daugiau atitinkamų pilietinės visuomenės organizacijų nuomonių.
               Komisija gali bendradarbiauti tinkamai prisidėdama prie tokių konsultacijų organizavimo ir vykdymo, įskaitant ir logistinę ir (arba) finansinę paramą.
            
         
               16.
            
            
               Komisija ir Komitetas didins savo veiksmų ir iniciatyvų sąveiką pilietinei visuomenei svarbiose politikos srityse, ypač strategijos „Europa 2020“ srityje, įskaitant tvarų vystymąsi ir klimato kaitą, vidaus rinkos vystymą, kovą su skurdu ir socialine atskirtimi, imigraciją ir energijos tiekimą.
               Glaudžiai bendradarbiaudamas su nacionalinių ekonomikos ir socialinių reikalų tarybų ir panašių institucijų tinklu Komitetas kiekvienais metais pateikia ataskaitą, kurioje įvertina pilietinės visuomenės dalyvavimą rengiant nacionalinių reformų planus. Ataskaita aptariama plenarinėje sesijoje prieš pavasario Europos Vadovų Tarybos susitikimą.
               Komitetas kviečia atsakingą Komisijos narį dalyvauti diskusijose ir pristatyti metinę augimo apžvalgą.
            
         
               17.
            
            
               Komisija ir Komitetas stengiasi ugdyti piliečių atsakomybę už ES politiką. Todėl Komisija palankiai vertina EESRK ketinimą toliau siekti skatinti dalyvauti nacionalinių ekonomikos ir socialinių reikalų tarybų ir panašių institucijų tinklą.
            
         
               18.
            
            
               Komitetas prisideda prie ES teisės aktų įgyvendinimo vertinimo proceso, visų pirma horizontaliųjų nuostatų, numatytų SESV 8–12 straipsniuose, požiūriu.
            
         
               19.
            
            
               Komitetas nori prisidėti prie Sąjungos išorės veiksmų aspekto palaikydamas dialogą su tų šalių ir regionų, su kuriais jau užmegzti struktūruoti santykiai, pilietinės visuomenės organizacijomis. Komisija remia jo iniciatyvas stiprinti organizuotos pilietinės visuomenės vaidmenį už Europos Sąjungos ribų ir propaguoti dialogo ir konsultacijų kultūrą ir kurti su šiuo procesu susijusias struktūras.
               Komitetas ir Komisija bendradarbiauja, kad skatintų bendrų pilietinės visuomenės mechanizmų kūrimą ir užtikrintų jų valdymą siekiant stebėti prekybos susitarimų įgyvendinimą.
            
         IV.   EUROPOS KOMUNIKACINĖ PARTNERYSTĖ
   
   
               20.
            
            
               Visos Europos Sąjungos institucijos ir organai kartu yra atsakingi už informacijos apie Europos Sąjungą teikimą piliečiams ir pilietinės visuomenės organizacijoms ir komunikaciją su jais. Veiksmingas informacijos apie Europos Sąjungą skleidimas ir komunikacija visų pirma turėtų būti suprantamas kaip viešosios tarnybos užduotis, kad piliečiams ir pilietinės visuomenės organizacijoms būtų suteikta galimybė aktyviai dalyvauti europinėse diskusijose ir demokratiniame Sąjungos politikos formavimo ir sprendimų priėmimo procese.
            
         
               21.
            
            
               Komisija ir Komitetas mano, kad Europos Sąjungai ir jos piliečiams yra svarbu stiprinti santykius informacijos ir komunikacijos srityje ir šiuo tikslu glaudžiai bendradarbiauti.
            
         
               22.
            
            
               Komisija ir Komitetas mano, kad komunikaciją reikia įtraukti į sprendimų priėmimo procesą. Komisija pripažįsta, kad dėl savo sudėties ir Sutartimis jam priskirto vaidmens Komitetas turi atlikti svarbų vaidmenį kuriant tikrą Europos viešąją dialogo ir diskusijų dėl piliečiams labiausiai rūpimų klausimų erdvę, nulemsiančią Europos projekto ateitį.
            
         
               23.
            
            
               Pasinaudodami esamomis komunikacijos platformomis ir priemonėmis Komisija ir Komitetas bendradarbiaus žiniasklaidoje nušviesdami bendrai organizuojamus renginius. Vykdydami savo komunikacinę ir informavimo veiklą tiek Komisija, tiek Komitetas pabrėžia savo atitinkamą vaidmenį.
            
         
               24.
            
            
               Laikydamiesi duomenų apsaugos taisyklių Komisija ir Komitetas atnaujina savo oficialių kontaktinių asmenų instituciniu lygiu ir valstybėse narėse sąrašus ir jais pasikeičia.
               Komisijos atstovybės valstybėse narėse ir Komiteto kontaktinis asmuo kiekvienai valstybei narei informuoja vienas kitą apie savo komunikacijos planus ir stengiasi dalyvauti vienas kito organizuojamuose renginiuose. Susitarus ir jei tai yra tinkama ir logistiškai įmanoma, Komisijos atstovybių valstybėse narėse patalpose gali būti vykdomos Komiteto iniciatyvos. Tam tikrais atvejais gali taip pat prireikti konsultuotis su Europos Parlamento informacijos biurais.
            
         
               25.
            
            
               Komitetas kartu su savo nariais, organizacijomis partnerėmis ir nacionalinėmis ekonomikos ir socialinių reikalų tarybomis ir panašiomis institucijomis yra svarbus informacijos ir komunikacijos tinklas. Kai tik įmanoma, Komisija dalyvauja Komiteto rengiamuose jo narių, narių organizacijų, nacionalinių ekonomikos ir socialinių reikalų tarybų ir panašių institucijų posėdžiuose.
            
         
      Priimta Briuselyje 2012 m. vasario 22 d.
      
         
            Europos Komisijos vardu
         
         José Manuel BARROSO
         
            Pirmininkas
         
      
      
         
            Europos ekonomikos ir socialinių reikalų komiteto vardu
         
         Staffan NILSSON
         
            Pirmininkas